Document ID: 31999R1547

ΚΑΝΟΝΙΣΜΟΣ (ΕΚ) αριθ. 1547/1999 ΤΗΣ ΕΠΙΤΡΟΠΗΣ
της 12ης Ιουλίου 1999
για τον καθορισμό των διαδικασιών ελέγχου στο πλαίσιο του κανονισμού (ΕΟΚ) αριθ. 259/93 του Συμβουλίου που εφαρμόζονται στις αποστολές ορισμένων αποβλήτων προς ορισμένες χώρες για τις οποίες δεν ισχύει η απόφαση C(92)39 τελικό, του ΟΟΣΑ
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 259/93 του Συμβουλίου, της 1ης Φεβρουαρίου 1993, σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδό τους(1), όπως τροποποιήθηκε τελευταία από τον κανονισμό (ΕΚ) αριθ. 2408/98(2), και ιδίως το άρθρο 17 παράγραφος 3,
Μετά από διαβούλευση με τις ενδιαφερόμενες χώρες προορισμού,
Εκτιμώντας:
(1) ότι το άρθρο 1 παράγραφος 3 στοιχείο α) του κανονισμού (ΕΟΚ) αριθ. 259/93 εξαιρεί από το πεδίο εφαρμογής του αποστολές αποβλήτων προοριζόμενων μόνο για ανάκτηση, αναγραφόμενων στο παράρτημα ΙΙ του ίδιου αυτού κανονισμού, όπως αυτό τροποποιήθηκε με την απόφαση 98/368/ΕΚ της Επιτροπής(3), εκτός των περιπτώσεων που προβλέπονται, μεταξύ άλλων, στις διατάξεις του άρθρου 17 παράγραφοι 1, 2 και 3·
(2) ότι, σύμφωνα με τις διατάξεις του άρθρου 17 παράγραφος 1 του κανονισμού (ΕΟΚ) αριθ. 259/93, η Επιτροπή έχει σε κάθε χώρα για την οποία δεν ισχύει η απόφαση C(92)39 τελικό, της 30ής Μαρτίου 1992, του συμβουλίου ΟΟΣΑ, σχετικά με τον έλεγχο διασυνοριακών μετακινήσεων αποβλήτων προοριζόμενων για εργασίες ανάκτησης, κοινοποιήσει τον κατάλογο των αποβλήτων που περιλαμβάνονται στο παράρτημα ΙΙ του εν λόγω κανονισμού· ότι η Επιτροπή έχει ζητήσει είτε να επιβεβαιωθεί ότι τα εν λόγω απόβλητα δεν υπόκεινται σε έλεγχο στη χώρα προορισμού είτε να αναφέρουν οι χώρες αυτές κατά πόσον τα εν λόγω απόβλητα πρέπει να υπόκεινται στις διαδικασίες ελέγχου που εφαρμόζονται για το παράρτημα ΙΙΙ ή IV του εν λόγω κανονισμού ή στη διαδικασία του άρθρου 15·
(3) ότι ορισμένες χώρες είχαν δηλώσει πως τα απόβλητα αυτά πρέπει να υπόκεινται σε κάποια από τις εν λόγω διαδικασίες ελέγχου· ότι, σύμφωνα με τις διατάξεις του άρθρου 17 παράγραφος 3 του κανονισμού (ΕΟΚ) αριθ. 259/93, η Επιτροπή εξέδωσε την απόφαση 94/575/ΕΚ, της 20ής Ιουλίου 1994, για τον καθορισμό της διαδικασίας ελέγχου βάσει του κανονισμού (ΕΟΚ) αριθ. 259/93 του Συμβουλίου, όσον αφορά ορισμένες αποστολές αποβλήτων προς ορισμένες χώρες μη μέλη του ΟΟΣΑ(4)·
(4) ότι ορισμένες χώρες του ΟΟΣΑ δεν εφαρμόζουν ακόμη την απόφαση C(92)39 τελικό, του ΟΟΣΑ, αλλά μπορεί να το πράξουν στο μέλλον·
(5) ότι έκτοτε και ορισμένες άλλες τρίτες χώρες έχουν δηλώσει ότι πρέπει να εφαρμόζεται κάποια από τις διαδικασίες ελέγχου τις προβλεπόμενες στον κανονισμό (ΕΟΚ) αριθ. 259/93·
(6) ότι η Επιτροπή έχει κοινοποιήσει τα αιτήματα των εν λόγω τρίτων χωρών προς την επιτροπή του άρθρου 18 της οδηγίας 75/442/ΕΟΚ του Συμβουλίου, της 15ης Ιουλίου 1995, περί των στερεών αποβλήτων(5), όπως τροποποιήθηκε από την απόφαση 96/350/ΕΚ της Επιτροπής(6)·
(7) ότι, σύμφωνα με το άρθρο 17 παράγραφος 3 του κανονισμού (ΕΟΚ) αριθ. 259/93, οι εξαγωγές των εν λόγω αποβλήτων στη χώρα προορισμού υποβάλλονται σε έλεγχο εφόσον τα απόβλητα αυτά υπόκεινται σε έλεγχο στη χώρα προορισμού ή εφόσον ο έλεγχος ζητηθεί από κάποια από τις χώρες αυτές·
(8) ότι είναι σκόπιμη η ενημέρωση και η συγκέντρωση σε ένα ενιαίο κείμενο όλων των εν λόγω εξαγωγικών ρυθμίσεων όσον αφορά τις ανωτέρω χώρες, και ότι για λόγους σαφήνειας και ασφάλειας του δικαίου θα πρέπει να αναφερθούν οι κατηγορίες αυτές αποβλήτων που δεν υπόκεινται σε διαδικασίες ελέγχου· ότι η απόφαση 94/575/ΕΚ θα πρέπει, ως εκ τούτου να καταργηθεί·
(9) ότι, όσον αφορά αποστολές προς χώρες ΑΚΕ, το άρθρο 39 της τέταρτης σύμβασης ΑΚΕ-ΕΟΚ που υπεγράφη στη Λομέ στις 15 Δεκεμβρίου 1989(7) απαγορεύει την εξαγωγή επικίνδυνων αποβλήτων που απαριθμούνται στα παραρτήματα Ι και ΙΙ της σύμβασης της Βασιλείας για τον έλεγχο των διασυνοριακών μεταφορών επικίνδυνων αποβλήτων και της διάθεσής τους, η οποία συνήφθη εξ ονόματος της Κοινότητας με την απόφαση 93/98/ΕΟΚ του Συμβουλίου(8)· ότι, επιπλέον, ορισμένα από τα εν λόγω απόβλητα αναφέρονται στο παράρτημα ΙΙ του κανονισμού (ΕΟΚ) αριθ. 259/93· ότι, σ' αυτές τις περιστάσεις και προκειμένου να τηρηθούν οι διεθνείς υποχρεώσεις της Κοινότητας, πρέπει να καταστεί σαφές ότι απαγορεύονται οι αποστολές τέτοιων αποβλήτων στις χώρες ΑΚΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η διαδικασία ελέγχου που εφαρμόζεται στα απόβλητα τα οποία αναφέρονται στο παράρτημα ΙΙΙ του κανονισμού (ΕΟΚ) αριθ. 259/93 εφαρμόζεται σε εξαγωγές προς τις χώρες τις αναφερόμενες στο παράρτημα Α του παρόντος κανονισμού, όσον αφορά τις κατηγορίες αποβλήτων του παραρτήματος ΙΙ του κανονισμού (ΕΟΚ) αριθ. 259/93 που αναφέρονται και στο παράρτημα Α.
2. Η διαδικασία ελέγχου που εφαρμόζεται στα απόβλητα τα οποία αναφέρονται στο παράρτημα IV του κανονισμού (ΕΟΚ) αριθ. 259/93, εφαρμόζεται σε εξαγωγές προς τις χώρες τις αναφερόμενες στο παράρτημα Β του παρόντος κανονισμού όσον αφορά τις κατηγορίες αποβλήτων του παραρτήματος ΙΙ του κανονισμού (ΕΟΚ) αριθ. 259/93 που αναφέρονται και στο παράρτημα Β.
3. Η διαδικασία ελέγχου που καθορίζεται στο άρθρο 15 του κανονισμού (ΕΟΚ) αριθ. 259/93 εφαρμόζεται για εξαγωγές προς τις χώρες τις αναφερόμενες στο παράρτημα Γ του παρόντος κανονισμού όσον αφορά τις κατηγορίες αποβλήτων του παραρτήματος ΙΙ του κανονισμού (ΕΟΚ) αριθ. 259/93 που αναφέρονται και στο παράρτημα Γ.
4. Με την επιφύλαξη των διατάξεων του άρθρου 1 παράγραφος 3 στοιχεία β) έως ε) και του άρθρου 11 του κανονισμού (ΕΟΚ) αριθ. 259/93 δεν εφαρμόζεται καμία διαδικασία ελέγχου σε εξαγωγές προς τις χώρες του παραρτήματος Δ του παρόντος κανονισμού όσον αφορά τις κατηγορίες αποβλήτων του παραρτήματος ΙΙ του κανονισμού (ΕΟΚ) αριθ. 259/93 οι οποίες περιλαμβάνονται και στο παράρτημα Δ.
5. Εφόσον μια χώρα ΟΟΣΑ που αναφέρεται στο παράρτημα Α, Β ή/και Γ, και για την οποία δεν ισχύει η απόφαση C(92) 39 τελικό, του ΟΟΣΑ κατά τη στιγμή έναρξης της ισχύος του παρόντος κανονισμού, εφαρμόσει την εν λόγω απόφαση του ΟΟΣΑ, ο παρών κανονισμός δεν εφαρμόζεται πλέον για τη χώρα αυτή.
Άρθρο 2
Οι διατάξεις του άρθρου 1 εφαρμόζονται με την επιφύλαξη των απαγορεύσεων που προβλέπονται στην τέταρτη σύμβαση ΑΚΕ-ΕΟΚ όσον αφορά τις αποστολές αποβλήτων προς χώρες ΑΚΕ.
Άρθρο 3
Η απόφαση 94/575/ΕΚ καταργείται.
Άρθρο 4
Ο παρών κανονισμός αρχίζει να ισχύει την τριακοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουλίου 1999.

Labels: 3
5
20